Απαντήσεις για το τι σηματοδοτεί το αποτέλεσμα του δημοψηφίσματος στην ΠΓΔΜ για τη Συμφωνία των Πρεσπών και για την Ελλάδα έδωσε χθες σε συνέντευξή του στην ΕΡΤ ο υπουργός Εξωτερικών Νίκος Κοτζιάς. Την ίδια ώρα, δημοσίευμα της γερμανικής εφημερίδας «Φρανκφούρτερ Αλγκεμάινε Τσάιτουνγκ (FAZ)» αποκάλυπτε δύο συναντήσεις της εκπροσώπου της Ν.Δ. Μαρίας Σπυράκη με τον πρωθυπουργό της ΠΓΔΜ Ζόραν Ζάεφ, μία τον Δεκέμβριο του 2017 και άλλη μία στις Βρυξέλλες τον Μάιο του 2018.

Σύμφωνα με το δημοσίευμα, η πρώτη συνάντηση ήταν παρασκηνιακή (δεν ανακοινώθηκε ποτέ επισήμως) και προκύπτει μέσα από έγγραφα της κυβέρνησης της ΠΓΔΜ. Στο δημοσίευμα γινόταν λόγος για τη «δύσκολη θέση της Ν.Δ., που αγωνιά για ένα μέρος των ψηφοφόρων της» στο κομμάτι της επικείμενης συμφωνίας.

Σύμφωνα με ασφαλείς πληροφορίες της «Εφ.Συν.», η κυρία Σπυράκη φέρεται να έχει συναντηθεί μόνο μία φορά, τον Δεκέμβριο, με τον κύριο Ζάεφ στις Βρυξέλλες, όπου του μετέφερε τη θέση της Ν.Δ. για το θέμα της συμφωνίας. Η ίδια η κ. Σπυράκη σχολιάζοντας το δημοσίευμα είπε τα εξής: «Εγκαίρως και χωρίς περιστροφές εξηγήσαμε ότι η Ν.Δ. θα καταψηφίσει τον συμβιβασμό που προωθούσε ο κ. Τσίπρας με ακριβώς το ίδιο λεξιλόγιο εντός και εκτός Ελλάδας σε όλους τους συνομιλητές μας, ξεκινώντας από τους Ευρωπαίους». Αξίζει να σημειωθεί πως μέχρι αργά χθες βράδυ η Ν.Δ. δεν είχε βγάλει κάποια επίσημη ανακοίνωση για το θέμα.

Από την άλλη πλευρά, ο κ. Κοτζιάς στη συνέντευξή του επισήμανε ότι το «ναι» είχε την απόλυτη πλειοψηφία στο πραγματικό εκλογικό σώμα της ΠΓΔΜ. Οπως είπε, οι πραγματικοί ψηφοφόροι ανέρχονται σε 1,1-1,2 εκατομμύριο, δηλαδή ψήφισε πάνω από το 50% των πολιτών. Εν συνεχεία εκτίμησε ότι ο Ζόραν Ζάεφ ακόμα και αν δεν κερδίσει την αναθεώρηση στη Βουλή και πάει σε εκλογές, θα νικήσει, συνεπώς η συμφωνία θα προχωρήσει. Σημείωσε, δε, πως αν η ΠΓΔΜ καταρρεύσει, αυτό θα είναι το χειρότερο σενάριο για τα Βαλκάνια.

Οι ξένοι παράγοντες

«Δεν θέλουμε να καταστραφεί αυτή η χώρα», είπε χαρακτηριστικά ο κ. Κοτζιάς, τονίζοντας ότι με τη Συμφωνία των Πρεσπών λύνεται μια σειρά από βασικά ζητήματα στην ευρύτερη περιοχή. Οπως είπε, η καλή σχέση της Ελλάδας με την ΠΓΔΜ είναι ένας άξονας που «σταθεροποιεί τα Βαλκάνια». Ερωτηθείς για το πότε θα περάσει από την ελληνική Βουλή η Συμφωνία των Πρεσπών, ο κ. Κοτζιάς υπογράμμισε πως από τη στιγμή που θα υπάρξει αλλαγή του Συντάγματος στα Σκόπια, τότε μέσα σε μία με δύο εβδομάδες μπορεί να κυρωθεί η συμφωνία από την ελληνική Βουλή.

Τέλος, εκτίμησε, αναφορικά με το αποτέλεσμα του δημοψηφίσματος, πως δεν βοήθησε η «παρέλαση» ξένων παραγόντων στη χώρα το τελευταίο διάστημα, στην προσπάθειά τους να ενισχύσουν το «ναι».

Τα όσα είπε ο κ. Κοτζιάς για το δημοψήφισμα είχε τονίσει χθες το μεσημέρι και ο κυβερνητικός εκπρόσωπος κατά τη διάρκεια της ενημέρωσης των πολιτικών συντακτών. «Η μεγάλη υπεροχή του "ναι" αποτελεί μια θετική εξέλιξη στην πορεία για την κύρωση και θέση σε ισχύ της Συμφωνίας των Πρεσπών», είπε, προσθέτοντας πως «η ελληνική κυβέρνηση θα συνεχίσει με νηφαλιότητα, σωφροσύνη και αίσθηση του εθνικού της καθήκοντος να υποστηρίζει την ανάγκη για να τεθεί σε ισχύ η συμφωνία».

Εν συνεχεία ο κ. Τζανακόπουλος επιτέθηκε στον αρχηγό της αξιωματικής αντιπολίτευσης Κυριάκο Μητσοτάκη, λέγοντας πως τόσο η Ν.Δ. όσο και το κόμμα VMRO στην ΠΓΔΜ ενισχύουν τον εθνικισμό. «Τόσο η Ν.Δ. όσο και το VMRO, αιχμάλωτοι και οι δύο μιας ακροδεξιάς λογικής και υπό τον φόβο του πολιτικού κόστους, δεν τολμούν να αναλάβουν την ευθύνη για να βρεθεί μια δίκαιη και βιώσιμη λύση στη διαφορά μεταξύ των δύο χωρών», είπε ο κ. Τζανακόπουλος για να καταλήξει ως εξής: «Ο κ. Μητσοτάκης με τη στάση του ενισχύει τον εθνικισμό στη γειτονική μας χώρα, όπως και ο εθνικισμός του VMRO ενισχύει τον εθνικισμό στην Ελλάδα. Δύο όψεις του ίδιου νομίσματος λοιπόν Ν.Δ. και VMRO, καθώς ο ένας δεν υπάρχει χωρίς τον άλλον».

«Συμφωνία στον αέρα»

Από πλευράς Ν.Δ. χθες η αντίδραση εκφράστηκε με δήλωση της εκπροσώπου του κόμματος Μαρίας Σπυράκη, που μεταξύ άλλων ανέφερε: «Το αποτέλεσμα του δημοψηφίσματος στα Σκόπια απέδειξε ότι η εθνικά επιζήμια Συμφωνία των Πρεσπών βρίσκεται κυριολεκτικά στον αέρα. Η Ελλάδα όμως δεν μπορεί να είναι όμηρος των εξελίξεων στη γειτονική μας χώρα. Η Νέα Δημοκρατία επαναλαμβάνει ότι δεν πρόκειται να κυρώσει αυτή τη συμφωνία».

Τέλος, σε σύσκεψη της Δημοκρατικής Συμπαράταξης τονίστηκε ότι βασική θέση του κινήματος παραμένει να μην ψηφιστεί η Συμφωνία των Πρεσπών αν και όταν έρθει στη Βουλή.